Die Virginides is ’n meteoorreënkompleks wat uit verskeie klein en groot strome bestaan, onder meer die Alpha, Gamma, Eta, Theta, Iota, Lambda, Mu, Pi, Psi en Maart-Virginides. Hulle kom van laat in Januarie tot in April of soms Mei voor en hul oënskynlike uitstralingspunt is in die sterrebeeld Maagd, vandaar die naam. Hul hoogtepunt is in Maart en April, met gemiddeld een of twee meteore per uur. Die hoofuitstralingspunt skuif tydens die reën suidooswaarts van die middel van die Leeu in laat Januarie tot die middel van die Maagd in middel Mei. Alpha Virginides Kom voor tussen 10 Maart en 6 Mei, met hul hoogtepunt tussen 7 en 18 April, wanneer van vyf tot tien meteore per uur gesien kan word. Hulle is in 1895 die eerste keer waargeneem. Gamma Virginides Die Noordelike en Suidelike Gamma Virginides is ’n klein, stadig bewegende stroom, hoewel die Mei- Gamma Virginides en Daglig- Gamma Virginides effens vinniger is. Die bron van die eerste twee strome is vermoedelik 2002 FC en 2003 BD44 onderskeidelik.